Predsjednik Udruge 100-postotnih hrvatskih ratnih vojnih invalida 1. skupine Đuro Glogoški ocijenio je vrlo opasnim izjave Predraga Štromara, Furia Radina, Milorada Pupovca, u kojima govore da su obilježja HOS-a, koje su bile legalne postrojbe Oružanih snaga RH, fašističke oznake.

Problem je u tome što to govore saborski zastupnik, potpredsjednik Hrvatskog sabora i potpredsjednik Vlade RH, pa očekujemo očitovanje premijera i predsjednika Sabora, je li to ujedno stajalište Vlade i Sabora, kazao je Glogoški dodavši kako imaju "B" i "C" opciju, ako se predsjednik Vlade ne očituje".

Zamoljen da pojasni o kojim se opcijama radi Glogoški je ustvrdio kako je "sigurno da su obje opcije zakonske" te da će "poštovati odluku Vlade neovisno o tome kakva bila".

Svjedoci smo da se oni koji su branili RH i hrvatski narod, danas nazivaju fašistima. Vidjeli smo prije nekoliko mjeseci što je predsjednik Vlade napravio s onima, koji nisu imali iste stavove, kao i ostali članovi Vlade. Očekujemo od premijera da se javno očituje, je li izjava Predraga Štromara stav cijele Vlade, ako nije, vjerujemo da znamo kako će postupiti, rekao je Glogoški.

>>Pupovac Plenkoviću: Vrijeme za uklanjanje ploče je prošlo

Glogoški smatra i kako bi pozadina svega ovoga mogao bi biti zakon o hrvatskim braniteljima, koji u rujnu ide u saborsku proceduru, te da se, po izjavama Pupovca i Štromara o pripadnicima HOS-a, može zaključiti da oni neće dići ruku za taj zakon.

"Je li ovo njihov izlaz iz te situacije, na to oni moraju odgovoriti", ustvrdio je Glogoški.

Podsjetimo, potpredsjednik Vlade i ministar graditeljstva i prostornoga uređenja Predrag Štromar (HNS), upitan u ponedjeljak za HOS-ovu ploču u Jasenovcu, poručio je da HNS ima dogovor s premijerom Andrejem Plenkovićem da takvih obilježja više neće biti u hrvatskoj javnosti, te istaknuo da HNS i dalje stoji kod toga te da će se to "vrlo brzo odraditi".

M.M.